**La cumpăna apelor**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu ești în vară, eu sunt în vară. În vară pornită

către sfârșit, pe muche-amândoi la cumpăna apelor.

Cu gând ducăuș - mângâi părul pământului.

Ne-aplecăm peste stânci, subt albastrul neîmplinit.

Privește în jos! Privește-ndelung, dar să nu vorbim.

S-ar putea întâmpla să ne tremure glasul.

Din poarta-nălțimei și până-n vale

îmbătrânește, ah, cât de repede, apa. Și ceasul.

E mult înapoi? Atâta e și de-acum înainte

cu toate că mult mai puțin o să pară.

Ne-ascundem - stins arzând - după năluca de vară.

Ne-nchidem inima după nespuse cuvinte.

Poteca de-acum coboară ca fumul

din jertfa ce nu s-a primit. De-aici luăm iarăși drumul

spre țărna și valea trădate-nmiit

pentr-un cer chemător și necucerit.